Vavi wil alle bande met Israel verbreekFoto: stiripesurse.ro Zwelinzima Vavi, uitvoerende hoof van Cosatu, het die regering Vrydag versoek om onmiddellik alle diplomatieke bande met Israel te verbreek. “Ons regering moet vandag nog ŉ vliegtuigkaartjie vir die Israeliese ambassadeur koop, hom na ŉ lughawe toe neem en huis toe stuur,” het Vavi in Pretoria gesê. “Hulle moet ook ŉ kaartjie vir ons ambassadeur in Tel Aviv koop en hom saam met sy hele gesin terugbring, om nooit weer terug te keer na daardie rassistiese land nie. Ons wil hê die regering moet alle diplomatieke bande met daardie Israeliese regering verbreek.” Vavi het by ŉ betoging aangesluit wat deur die Boycott, Divestment and Sanctions (BDS)-veldtog gereël is en Israel se besetting van Gasa en aanvalle op Palestina kritiseer. Die betogers het voor die OR Tambo-gebou in Pretoria, die hoofkantoor van die departement van internasionale betrekkinge, vergader. Hulle versoek dat die Israeliese ambassadeur dadelik uit die land gesit moet word. Meer as 200 aktiviste het langs Soutpansbergweg bymekaar gekom en “Bevry Palestina” en “Toet vir Gasa” gesing. Minstens 100 Palestyne het die afgelope vier dae gesterf. Vavi het gesê Suid-Afrika moet ook ekonomiese bande met “rassistiese Israel” verbreek. Hy het Amerika ook veroordeel omdat dié land Israel ondersteun. “Skaam jou, Barack Obama en jou naam wat die teenoorgestelde verteenwoordig van dit wat jy aan die Palestyne doen,” het Vavi gesê. Die ANC het Donderdag Israel se militêre aanvalle in die Gasastrook as “barbaars” beskryf. “Israel het die besette gebiede in Palestina nou in permanente doodskampe verander,” het Jessie Duarte, adjunk-sekretaris-generaal van die ANC, in ŉ verklaring gesê. “Natuurlik word die afsterwe van enige kind, ongeag ras, kleur of geloof, veroordeel en die afsterwe van die drie Israeliese jong mans is verseker net so sinneloos as enige ander dood.” Hy het egter gesê die moorde moet nou stop. Drie Israeliese tieners, Naftali Fraenkel (16), Gilad Shaer (16) en Eyal Yifrah (19) is verlede maand ontvoer en vermoor. Agence France-Presse (AFP) het berig die drie het op 12 Junie verdwyn. Hulle liggame is op 30 Junie opgespoor. Mohammed Abu Khdeir (16) van Palestina is op 2 Julie aan die brand gesteek en het verkool. Hierdie gebeure het na bewering aanleiding gegee tot die opstande in die ooste van Jerusalem en Arab/Israeliese dorpe. Talle mense het intussen omgekom tydens die klopjagte op die Gasa-strook om Hamas-militante te stuit. Die Suid-Afrikaanse Joodse Raad van Afgevaardigdes en die SA Sionistefederasie het Duarte se verklaring veroordeel. -SAPA